Lesersbrief: Fauresmith se waterkrete val op dowe oreFoto: Wire.africannewsagency.com Annerie Pieterse van die Vrystaat skryf: My daaglikse werklikheid, die reuk van sweet, rook en wie weet wat nog klou aan kinderlyfies. Wie sou kon dink dat ŉ kind buite homself sal wees oor die skoon reuk van ŉ wetwipe wat ek vir hom gee om sy pousekoshandjies af te vee! Iemand wat dink hy is vreeslik slim sal nou by homself dink, maar hoekom was julle nie net julle hande nie? Dis nogal moeilik om hande te was by ŉ skool wat meer as 200 kinders het en daar is nie water nie. Die water wat daar wel is, word gebruik om die voedingskemakos te maak en toilette te spoel. Wie gaan nou kies tussen skoon hande en kos? Wat is water? Wel, so ŉ jaar gelede is daar ŉ veldtog begin om mense daarvan bewus te maak om water spaarsamig te gebruik en skoon te hou. Die leuse van die veldtog het gelui: “Water is life!” Water is beslis lewe, ek aanskou dit wanneer ek die 5 liter water wat ek koop, uitgooi vir my kinders en hulle dit afsluk sonder om asem te skep. Of as jy hoor: “Juffrou, ek het gister laas tee gedrink, mamma kon nie kos maak nie, want ons het nie skoon water/geen water nie …” Die reuke wat in my klas opslaan? Word deur die bogenoemde stelling verduidelik, want wie gaan nou bad en klere was as jy die bietjie water wat jy het, gebruik vir tee en kook? Waarnatoe gaan ek met my storie? Direk na die dorp Fauresmith. Pragtige Vrystaatse dorpie, met hope geskiedkundige waarde. Tuiste van die Fauresmith-uithourit. Ook ŉ dorp wat gebuk gaan onder die stank van ŉ korrupte munisipaliteit en ongespoelde toilette. Op 9 Augustus 2017 is daar vir die eerste keer vanjaar melding gemaak van die waterkrisis in die Volksblad hoewel dit al vir jare so gaan! Ons moes maar weer lees van die swak finansiële bestuur van die munisipaliteit en die nog swakker optrede van die raadslede. Net mooi 16 dae. Ja, 16 dae wat daar laas ŉ druppel water in my krane was. Diegene van ons wat kan, ry 80 km of meer om wasgoed te gaan was. As jy gelukkig is, kan jy darem iewers in die week by iemand wat ŉ boorgat het ordentlik stort, anders staan jy maar met jou emmertjie in die bad en bid dat jy nie vergaan van die koue nie! En jy kan maar seker wees daardie rekening (vir die water wat jy nie het nie) daag op aan die einde van die maand. Wat van ons basiese menseregte wat hier geskend word? Om maar net ŉ paar te noem: Dit is maar net ŉ paar basiese feite, en dan stem die meerderheid nog steeds vir die politieke party wat hulle so lekker in die steek laat! Moet ons nou wragtag wag totdat nog ŉ stadsaal brand? Ek hoop nie so nie, want daar gaan nie eens water wees om daardie vuur te blus nie! Wie gaan verantwoordelikheid neem vir hierdie gemors waarin ons sit? Ek kan nie verstaan dat daar mense is wat eenvoudig dink een vergadering gaan die probleem oplos nie. En nou? Ná die artikel van 9 Augustus 2017 kry ons vir ŉ dag water. My tenk is nie eens tot by die helfte opgevul nie. Was dit ŉ manier om ons te paai? Wel, ek is jammer, dit maak geen verskil nie. Totdat iemand daadwerklik met ŉ oplossing na vore kom, gaan daar beslis moeilikheid wees. Vandag is dit weer ŉ week sonder ŉ drupel water. Die water wat vir ons in gemeenskaplike jojo-tenks beskikbaar gestel word, is so vuil … ek sal dit nie eens vir my vloere gebruik nie uit vrees dat dit my vloere nog vuiler sal maak! Dankie, Bloemwater, vir julle medemenslikheid om vir ons daardie water beskikbaar te stel; ek kan sien julle dra ons belange glad nie op die hart nie. Ons gemeenskappe steier in elke moontlike afdeling onder ons land se politieke korruptheid. Iewers gaan iemand moet intree en verantwoordelikheid neem. Die vraag is net: Is daar nog mense met inbors? Is daar iemand daar buite wat met alle eerlikheid sy medemens se belange op die hart dra? Ons sal maar moet sien. Tot dan hoop ek dat ons ou plaaslike gemeenskappie kan oorleef om darem nog ŉ beter toekoms te sien.